নুরুল ইসলাম ফাউন্ডেশনের উদ্যোগে নকলায় কম্বল বিতরণ
যমুনা গ্রুপের প্রতিষ্ঠাতা বীর মুক্তিযোদ্ধা নুরুল ইসলামের আত্মার মাগফিরাত কামনায় নুরুল ইসলাম ফাউন্ডেশনের উদ্যোগে শেরপুরের নকলায় ৪১ জন এতিম শিশুসহ শতাধিক অসহায় শীতার্ত নর-নারী ও এতিম শিশুদের মাঝে কম্বল বিতরণ করা হয়েছে।







শনিবার (৩১ ডিসেম্বর) সকালে শেরপুর জেলার নকলা উপজেলার পূর্ব টালকি গ্রামের মরহুম মনিরুজ্জামান কমপ্লেক্স চত্বরে শীতবস্ত্র ও কম্বল বিতরণ করা হয়।




এ অনুষ্ঠানে প্রধান অতিথি হিসেবে উপস্থিত ছিলেন নুরুল ইসলাম ফাউন্ডেশনের প্রকল্প পরিচালক ও দৈনিক যুগান্তরের সহ-সম্পাদক তোফায়েল গাজালি। অনুষ্ঠানে সভাপতিত্ব করেন মরহুম মনিরুজ্জামান কমপ্লেক্সের প্রতিষ্ঠাতা ইঞ্জিনিয়ার ছায়েদুল হক তারা ও অনুষ্ঠান সঞ্চালনা করেন মুফতি যুবায়ের আহমেদ।
নুরুল ইসলাম ফাউন্ডেশনের প্রকল্প পরিচালক তোফায়েল গাজালি বলেন, বীর মুক্তিযোদ্ধা নুরুল ইসলাম আমৃত্যু বাংলাদেশের মানুষের ভাগ্য উন্নয়নে কাজ করে গেছেন। তিনি আজীবন স্বপ্ন দেখতেন একটি সুখী সমৃদ্ধ এবং আধুনিক স্বনির্ভর বাংলাদেশ গড়ে তোলার। তার সেই স্বপ্নের পথ ধরেই এগিয়ে চলেছে নুরুল ইসলাম ফাউন্ডেশন। নুরুল ইসলাম ফাউন্ডেশন আর্থ সামাজিক উন্নয়ন সমাজ সংস্কার এবং পিছিয়ে পড়া মানুষকে এগিয়ে নিয়ে যাওয়ার সহযোগিতাসহ নানাবিধ কর্মকাণ্ড পরিচালনা করছে। তারই ধারাবাহিকতায় শেরপুরের নকলায় অসহায় মানুষের মধ্যে কম্বল বিতরণ করা হলো।
কম্বল বিতরণের আগে যমুনা গ্রুপের প্রয়াত চেয়ারম্যান নুরুল ইসলামের আত্মার মাগফিরাত কামনা করে দোয়া করা হয়।
তীব্র শীতের এ সময়ে নকলা টালকি গ্রামের গরিব অসহায় হেলাল উদ্দিন, কুলসুম বেগম, আনোয়ারা বেগম, আব্দুল্লাহ মিয়া বলেন, শীতের কম্বল পেয়ে আমাদের খুব উপকার হলো। আমরা নুরুল ইসলামের জন্য দোয়া করি আল্লাহ যেন তাকে বেহেশত নসিব করেন।
এ সময় দৈনিক যুগান্তরের শেরপুর জেলা প্রতিনিধি মো. আব্দুর রহিম বাদল, যমুনা টেলিভিশনের শেরপুর জেলা প্রতিনিধি আদিল মাহমুদ উজ্জ্বল, শেরপুর রিপোর্টার্স ইউনিটির সাধারণ সম্পাদক তারিকুল ইসলাম, টালকি নূরানি মাদ্রাসার মোহতামিম মাওলানা আজহারুল ইসলাম, টালকি ইউনিয়ন পরিষদের সদস্য রফিকুল ইসলাম বেনজু উপস্থিত ছিলেন।

যমুনা গ্রুপের প্রতিষ্ঠাতা বীর মুক্তিযোদ্ধা নুরুল ইসলামের আত্মার মাগফিরাত কামনায় নুরুল ইসলাম ফাউন্ডেশনের উদ্যোগে শেরপুরের নকলায় ৪১ জন এতিম শিশুসহ শতাধিক অসহায় শীতার্ত নর-নারী ও এতিম শিশুদের মাঝে কম্বল বিতরণ করা হয়েছে।